CELEX: 32009R0839
Language: sk
Date: 2009-09-15 00:00:00
Title: Nariadenie Komisie (ES) č. 839/2009 z  15. septembra 2009 , ktorým sa mení a dopĺňa nariadenie (ES) č. 1126/2008, ktorým sa prijímajú určité medzinárodné účtovné štandardy v súlade s nariadením Európskeho parlamentu a Rady (ES) č. 1606/2002, pokiaľ ide o medzinárodný účtovný štandard (IAS) 39 (Text s významom pre EHP)

16.9.2009   
            
            
               SK
            
            
               Úradný vestník Európskej únie
            
            
               L 244/6
            
         
      NARIADENIE KOMISIE (ES) č. 839/2009
   z 15. septembra 2009,
   ktorým sa mení a dopĺňa nariadenie (ES) č. 1126/2008, ktorým sa prijímajú určité medzinárodné účtovné štandardy v súlade s nariadením Európskeho parlamentu a Rady (ES) č. 1606/2002, pokiaľ ide o medzinárodný účtovný štandard (IAS) 39
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných štandardov (1), najmä na jeho článok 3 ods. 1,
   keďže:
   
               (1)
            
            
               Nariadením Komisie (ES) č. 1126/2008 (2) sa prijali určité medzinárodné štandardy a interpretácie, ktoré existovali k 15. októbru 2008.
            
         
               (2)
            
            
               Rada pre medzinárodné účtovné štandardy (IASB) uverejnila 31. júla 2008 zmenu a doplnenie medzinárodného účtovného štandardu (IAS) 39 Finančné nástroje: Vykazovanie a oceňovanie s názvom Položky, ktoré je možné určiť na zabezpečenie (ďalej len „zmeny a doplnenia IAS 39“). Zmenami a doplneniami IAS 39 sa objasňuje uplatňovanie účtovania zabezpečenia na inflačnú zložku finančných nástrojov a na opčné zmluvy, keď sa využívajú ako zabezpečovací nástroj.
            
         
               (3)
            
            
               Konzultácia so skupinou odborných znalcov (TEG) Európskej poradnej skupiny pre finančné výkazníctvo (EFRAG) potvrdzuje, že zmeny a doplnenia IAS 39 spĺňajú technické kritériá na prijatie ustanovené v článku 3 ods. 2 nariadenia (ES) č. 1606/2002. V súlade s rozhodnutím Komisie č. 2006/505/ES zo 14. júla 2006 o zriadení poradnej skupiny pre posudzovanie noriem na účely poskytovania poradenstva Komisii týkajúceho sa objektívnosti a neutrality stanovísk Európskej poradnej skupiny pre finančné výkazníctvo (EFRAG) (3) poradná skupina pre posudzovanie noriem posúdila stanovisko EFRAG-u ku schváleniu a informovala Komisiu, že toto stanovisko je vyvážené a objektívne.
            
         
               (4)
            
            
               Nariadenie (ES) č. 1126/2008 by sa preto malo zodpovedajúcim spôsobom zmeniť a doplniť.
            
         
               (5)
            
            
               Opatrenia ustanovené v tomto nariadení sú v súlade so stanoviskom Regulačného výboru pre účtovníctvo,
            
         PRIJALA TOTO NARIADENIE:
   Článok 1
   V prílohe k nariadeniu (ES) č. 1126/2008, Medzinárodný účtovný štandard IAS 39 Finančné nástroje: vykazovanie a oceňovanie sa mení a dopĺňa podľa prílohy k tomuto nariadeniu.
   Článok 2
   Každá spoločnosť uplatní zmeny a doplnenia IAS 39, ako sa ustanovuje v prílohe k tomuto nariadeniu, najneskôr od dátumu začiatku svojho prvého finančného roka začínajúceho sa po 30. júni 2009.
   Článok 3
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 15. septembra 2009
      
         
            Za Komisiu
         
         Charlie McCREEVY
         
         
            člen Komisie
         
      
   
   
      (1)  Ú. v. ES L 243, 11.9.2002, s. 1.
   
      (2)  Ú. v. EÚ L 320, 29.11.2008, s. 1.
   
      (3)  Ú. v. EÚ L 199, 21.7.2006, s. 33.
   
      PRÍLOHA
      
         MEDZINÁRODNÉ ÚČTOVNÉ ŠTANDARDY
      
      
                  IAS 39
               
               
                  Položky, ktoré je možné určiť na zabezpečenie, zmena a doplnenie IAS 39 Finančné nástroje: vykazovanie a oceňovanie
               
            
         Reprodukcia povolená v rámci Európskeho hospodárskeho priestoru. Všetky existujúce práva vyhradené mimo EHP, s výnimkou práva reprodukovania na účely osobného použitia alebo iného riadneho nakladania. Ďalšie informácie je možné získať od IASB na adrese www.iasb.org
      
      
         
            Položky, ktoré je možné určiť na zabezpečenie
          (zmena a doplnenie IAS 39 
            Finančné nástroje: vykazovanie a oceňovanie
         )
      Do štandardu sa vkladá odsek 103G.
      DÁTUM ÚČINNOSTI A PRECHODNÉ USTANOVENIA
      
                  103G
               
               
                  Účtovná jednotka uplatní odseky AG99BA, AG99E, AG99F, AG110A a AG110B retrospektívne na účtovné obdobia, ktoré sa začínajú 1. júla 2009 alebo neskôr, v súlade so štandardom IAS 8 Účtovné politiky, zmeny v účtovných odhadoch a chyby. Skoršie uplatňovanie je povolené. Ak účtovná jednotka uplatňuje Položky, ktoré je možné určiť na zabezpečenie (zmena a doplnenie IAS 39) na obdobia, ktoré sa začínajú pred 1. júlom 2009, zverejní túto skutočnosť.
               
            Do prílohy A Návod na uplatňovanie sa vkladajú odseky AG99BA, AG99E, AG99F, AG110A a AG110B.
      
         Zabezpečené položky (odseky 78 až 84)
      
      
         Položky spĺňajúce kritériá (odseky 78 až 80)
      
      
                  AG99BA
               
               
                  Účtovná jednotka môže určiť všetky zmeny v peňažných tokoch alebo v reálnej hodnote zabezpečenej položky v zabezpečovacom vzťahu. Účtovná jednotka môže takisto určiť len zmeny v peňažných tokoch alebo v reálnej hodnote zabezpečenej položky nad alebo pod špecifikovanú cenu alebo inú premennú (jednostranné riziko). Vnútorná hodnota nakúpenej opcie v pozícii zabezpečovacieho nástroja (za predpokladu, že má rovnaké základné podmienky ako určené riziko), ale nie jej časová hodnota, predstavuje jednostranné riziko v zabezpečenej položke. Napríklad účtovná jednotka môže určiť premenlivosť budúcich výsledkov peňažných tokov, ktoré vyplývajú z nárastu ceny očakávaného nákupu komodity. V takejto situácii sú určené len straty peňažných tokov, ktoré sú výsledkom rastu ceny nad špecifikovanú úroveň. Zabezpečené riziko nezahŕňa časovú hodnotu nakúpenej opcie, pretože časová hodnota nepredstavuje zložku očakávanej transakcie, ktorá má vplyv na hospodársky výsledok [odsek 86 písm. b)].
               
            
         Určenie finančných položiek ako zabezpečené položky (odseky 81 a 81A)
      
      
                  AG99E
               
               
                  Odsek 81 umožňuje účtovnej jednotke určiť ako zabezpečenú položku niečo iné než celkovú zmenu reálnej hodnoty alebo premenlivosť peňažných tokov finančného nástroja. Napríklad:
                  
                              a)
                           
                           
                              všetky peňažné toky finančného nástroja je možné určiť vo vzťahu k peňažným tokom alebo zmenám reálnej hodnoty priraditeľným niektorým (ale nie všetkým) rizikám, alebo
                           
                        
                              b)
                           
                           
                              niektoré (ale nie všetky) peňažné toky finančného nástroja je možné určiť vo vzťahu k peňažným tokom alebo zmenám reálnej hodnoty priraditeľným všetkým alebo len niektorým rizikám (t. j. „podiel“ peňažných tokov finančného nástroja je možné určiť vo vzťahu k zmenám priraditeľným všetkým alebo len niektorým rizikám).
                           
                        
            
                  AG99F
               
               
                  Aby určené riziká a podiely bolo prípustné určiť pre účtovanie zabezpečenia, musia byť samostatne identifikovateľnými zložkami finančného nástroja, a zmeny v peňažných tokoch alebo v reálnej hodnote celkového finančného nástroja, ktoré vyplývajú zo zmien v určených rizikách a podieloch, musí byť možné spoľahlivo oceniť. Napríklad:
                  
                              a)
                           
                           
                              v prípade finančného nástroja s pevnou sadzbou zabezpečeného proti zmenám reálnej hodnoty priraditeľným zmenám bezrizikovej alebo základnej úrokovej miery sa bezriziková alebo základná miera zvyčajne považuje za samostatne identifikovateľnú zložku finančného nástroja, ktorý je zároveň spoľahlivo oceniteľný,
                           
                        
                              b)
                           
                           
                              inflácia nie je samostatne identifikovateľná a spoľahlivo oceniteľná a nemôže byť určená ako riziko alebo podiel finančného nástroja, pokiaľ nie sú splnené požiadavky uvedené v písmene c),
                           
                        
                              c)
                           
                           
                              zmluvne stanovený inflačný podiel peňažných tokov vykázaného dlhopisu viazaného na infláciu (za predpokladu, že sa nepožaduje účtovať vložený derivát samostatne) je samostatne identifikovateľný a spoľahlivo oceniteľný, pokiaľ na iné peňažné toky nástroja nemá vplyv inflačný podiel.
                           
                        
            
         Účtovanie zabezpečenia (odseky 85 až 102)
      
      
         Posúdenie účinnosti zabezpečenia
      
      
                  AG110A
               
               
                  Odsek 74 písm. a) povoľuje účtovnej jednotke oddeliť vnútornú hodnotu a časovú hodnotu opčnej zmluvy a určiť ako zabezpečovací nástroj len zmenu vnútornej hodnoty opčnej zmluvy. Výsledkom takéhoto určenia môže byť zabezpečovací vzťah, ktorý je dokonale účinný pri dosahovaní kompenzácie v zmenách peňažných tokov priraditeľných zabezpečenému jednostrannému riziku očakávanej transakcie, ak sú základné podmienky očakávanej transakcie a zabezpečovacieho nástroja rovnaké.
               
            
                  AG110B
               
               
                  Ak účtovná jednotka určí nakúpenú opciu ako celok ako zabezpečovací nástroj jednostranného rizika vychádzajúceho z očakávanej transakcie, zabezpečovací vzťah nebude dokonale účinný. Je to tak preto, že zaplatená prémia za opciu zahŕňa časovú hodnotu a, ako sa uvádza v odseku AG99BA, určené jednostranné riziko nezahŕňa časovú hodnotu opcie. Preto v tejto situácii nenastane kompenzácia medzi peňažnými tokmi, ktoré súvisia s časovou hodnotou zaplatenej opčnej prémie a určeným zabezpečeným rizikom.